Pellegrini, Peter, predseda NR SR (2024-01-16):
Ďakujem pekne, ja som už raz sa k tejto veci vyjadril a zopakujem to znovu. Raz sme už mali tento prípad, keď niekto spomenul diagnózu autizmu, kedy som vyzval všetkých bez ohľadu na to, či je to poslanec koalície, alebo opozície, aby tu nikto nepoužíval konkrétne diagnózy ako urážky alebo v rámci útokov na svojich politických protivníkov a samozrejme ešte raz, aj tentokrát žiadam všetkých kolegov poslancov, aby zdravotný stav, nech už je akýkoľvek, alebo nejaké diagnózy neboli používané v tomto pléne v rámci politickej diskusie, pretože sa to dotýka tých, ktorí reálne takýmito diagnózami trpia, ktorí možno tu aj sedia alebo nás pozerajú v roko... v televíznych obrazovkách a môže sa ich to osobne dotkýnať, takže poprosím, aby sme si zachovali aj nejakú tú čistotu toho jazyka, a bol by som rád, keby možnože aj v tomto platila taká rovnováha, že by možno poslanci, a teraz to je, z ktorej strany, apelujú na nejakú kultúru, aby si možno všímali aj vulgárne a iné vyjadrenia svojich kolegov a možno sa aj k nim vyjadrili, aj keď sú v rámci buď koalície, koaličný koaličnému, ale aj opozičný opozičnému. Dámy a páni, ešte si vás dovoľujem informovať o jednej ďalšej technickej záležitosti, ktorá sčasti odstráni o niekoľko mesiacov celý tento náš problém, do toho momentu sa budeme riadiť tým odporúčaním odboru legislatívy, ale vzhľadom na to, že sa konečne podarí dobudovať informačný systém, ten, ktorý bude spolupracovať s týmto naším hlasovacím zariadením, tak od najneskôr od polovici roka budete na týchto monitoroch, ktoré tu máte, vidieť všetky parlamentné tlače, všetky pozmeňujúce návrhy tak, ako boli podané, a myslím si, že to bude poskytovať priestor do budúcna na zmenu rokovacieho poriadku tak, aby sa poslanecký návrh mohol okomentovať v rámci rozpravy v rámci času a každý poslanec si ho bude môcť prečítať v nemennej digitálnej forme na svojej obrazovke a nebude povinnosť ho už viac od slova do slova čítať, tak ako to majú aj v iných parlamentoch. Takže počítam, že o niekoľko mesiacov Národná rada bude schopná takúto technickú zmenu spraviť a zároveň tým pádom budeme môcť možno aj spoločne konsenzom zmeniť rokovací poriadok tak, aby takéto veci už nenastali a tým pádom nikdy takýto problém ani nevznikne a bude platiť čierne na bielom to, čo je predložené priamo v digitálnom systéme Národnej rady, tak ako to pätnásť poslancov predloží. Dámy a páni, keďže som vyhlásil rozpravu za skončenú, budeme hlasovať o skrá... o vrátenom zákone ako o celku. (Zaznenie gongu.) Poprosím ešte kolegov, kolegyne, ktorí nie sú v sále, aby vošli do rokovacej sály. (Zaznenie gongu.) Pán predseda výboru je asi... (Krátka pauza. Zaznievanie gongu. Ruch v sále.) Ďakujem pekne, pán predseda ma informoval, že mal povinnosti a chcel sa zúčastniť hlasovania. Vážené panie poslankyne, vážení páni poslanci, budeme hlasovať o vrátenom zákone ako o celku. Pán spravodajca, prosím, uveďte odporúčanie gestorského výboru. (Pokračovanie hlasovania o zákone z 20. decembra 2023, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony, vrátenom prezidentkou Slovenskej republiky na opätovné prerokovanie Národnou radou Slovenskej republiky , tlač 125.)